b'\n_START_ARTICLE_\nReadymade\n_START_PARAGRAPH_\nReadymade (my\xc3\xb6s engl. ready-made tai found object, ransk. object trouv\xc3\xa9) tai valmisesine on taiteen tekemisess\xc3\xa4 k\xc3\xa4ytetty tekniikka, jossa teoksessa k\xc3\xa4ytet\xc3\xa4\xc3\xa4n joko kokonaan tai osittain l\xc3\xb6ydettyj\xc3\xa4, valmiiksi tehtyj\xc3\xa4 esineit\xc3\xa4. Valmisesine on yleens\xc3\xa4 jotain muuta kuin taidetta varten valmistettu esine, joka esitet\xc3\xa4\xc3\xa4n taideteoksena._NEWLINE_Ranskankielisen k\xc3\xa4sitteen object trouv\xc3\xa9 otti k\xc3\xa4ytt\xc3\xb6\xc3\xb6n Marcel Duchamp vuosina 1914-1921. H\xc3\xa4n valitsi ja signeerasi muun muassa lumilapion, kamman ja wc-altaan. H\xc3\xa4n my\xc3\xb6s muunsi toisinaan readymadeja (joita kutsuttiin joskus avustetuiksi readymadeiksi), joista kuuluisin on kuva maalauksesta Mona Lisa, jolle Duchamp piirsi viikset.\n_START_SECTION_\nDuchamp ja dada\n_START_PARAGRAPH_\nSanaa on k\xc3\xa4ytetty ainakin vuodesta 1915 alkaen tavallisista esivalmistetuista esineist\xc3\xa4. Duchamp lainasi sanan vaateteollisuudesta asuessaan New Yorkissa._NEWLINE_Readymade-sanaa voidaan k\xc3\xa4ytt\xc3\xa4\xc3\xa4 my\xc3\xb6s rajoitetusti k\xc3\xa4sitt\xc3\xa4m\xc3\xa4\xc3\xa4n vain Marcel Duchampin tekemi\xc3\xa4 t\xc3\xb6it\xc3\xa4 ja erityisesti vuosina 1913-1921 tehtyj\xc3\xa4 teoksia. Duchamp n\xc3\xa4ki mieless\xc3\xa4\xc3\xa4n readymaden esteettisesti provokatiivisen teon tuotteena, joka kyseenalaisti itse taiteen merkityksen. Duchampin mukaan taiteilijan readymaden valintaa ei pit\xc3\xa4isi ohjata esineen kauneus, vaan h\xc3\xa4nen v\xc3\xa4linpit\xc3\xa4m\xc3\xa4tt\xc3\xb6myytens\xc3\xa4 sit\xc3\xa4 kohtaan. Siihen voi p\xc3\xa4\xc3\xa4st\xc3\xa4 my\xc3\xb6s valitsemalla sattuman kautta, esimerkiksi punnitsemalla sen paino tai m\xc3\xa4\xc3\xa4rittelem\xc3\xa4ll\xc3\xa4 aika ennakolta. _NEWLINE_Duchampin keksint\xc3\xb6\xc3\xa4 voi suhteuttaa yleisemp\xc3\xa4\xc3\xa4n kiinnostukseen koneiden kuvista, esimerkiksi futurismiin ja varsinkin kubismiin, joka painottaa maalausta sin\xc3\xa4ns\xc3\xa4 ja varsinkin kollaasin k\xc3\xa4ytt\xc3\xb6\xc3\xa4 olemassa olevista materiaaleista. My\xc3\xb6s Guillaume Apollinairen runous, joka tarttui jokap\xc3\xa4iv\xc3\xa4isen el\xc3\xa4m\xc3\xa4n lainauksiin, vaikutti Duchampiin._NEWLINE_Tunnetun Duchampin teos on pisoaari, jonka nimi on Suihkul\xc3\xa4hde (1917, josta on useita my\xc3\xb6hemmin tehtyj\xc3\xa4 replikoita). Sit\xc3\xa4 kutsutaan joskus avustetuksi readymadeksi, koska taiteilija puuttui teokseen signeeraamalla se pseudonyymill\xc3\xa4 R. Mutt. Duchamp selosti teoksen teorian avantgardelehdes\xc3\xa4 The Blind Man:_NEWLINE_\xc2\xbbSill\xc3\xa4, tekik\xc3\xb6 Mr. Mutt suihkul\xc3\xa4hteen omin k\xc3\xa4sin vai ei, ei ole mit\xc3\xa4\xc3\xa4n merkityst\xc3\xa4. H\xc3\xa4n VALITSI sen. H\xc3\xa4n otti el\xc3\xa4m\xc3\xa4ss\xc3\xa4 tavallisen esineen ja asetti sen siten, ett\xc3\xa4 sen k\xc3\xa4yt\xc3\xb6n merkitys katosi uuden nimen ja n\xc3\xa4k\xc3\xb6kulman alle, sek\xc3\xa4 loi tuolle esineelle uuden ajatuksen.\xc2\xbb _NEWLINE_My\xc3\xb6s dadaan yhdistetyt muut taiteilijat tekiv\xc3\xa4t readymadeja, kuten Duchampin yst\xc3\xa4v\xc3\xa4 Morton Schamberg, Francis Picabia ja erityisesti Man Ray.  _NEWLINE_Man Rayn onnistunein t\xc3\xa4m\xc3\xa4n tyyppinen ty\xc3\xb6 oli Lahja/Objekti (1921), joka koostuu silitysraudasta, johon on kiinnitetty rivi nauloja. Man Rayn ja Duchampin objekteja esitettiin 1930-luvulla my\xc3\xb6s surrealistien n\xc3\xa4yttelyiss\xc3\xa4, mutta surrealistit olivat yleens\xc3\xa4 kiinnostuneempia henkil\xc3\xb6kohtaisista pakkomielteist\xc3\xa4\xc3\xa4n kuin teosten kumpuksellisista mahdollisuuksista.\n_START_SECTION_\n1950-luvulta pop-taiteeseen\n_START_PARAGRAPH_\nDuchampin mielest\xc3\xa4 ideat olivat parempia kuin puhtaasti visuaaliset vaikutelmat. T\xc3\xa4t\xc3\xa4 ajatusta alkoivat kehitt\xc3\xa4\xc3\xa4 Robert Rauschenberg ja Jasper Johns 1950-luvulla. He tekiv\xc3\xa4t esineisiin liittyvi\xc3\xa4 t\xc3\xb6it\xc3\xa4, joita readymade-teokset innostivat. _NEWLINE_Duchampin ajatusta v\xc3\xa4linpit\xc3\xa4m\xc3\xa4tt\xc3\xb6myydest\xc3\xa4 seurasivat Andy Warhol ja muut pop-taiteilijat. He omaksuivat teoksiinsa reproduktioon perustuvat kaupalliset painomateriaalit ja pakkaukset. Warholin Brillo Boxes (1964) eiv\xc3\xa4t kuitenkaan olleet t\xc3\xa4ysin readymadeja, vaan k\xc3\xa4sin tehtyj\xc3\xa4 replikoita oikeista esineist\xc3\xa4. My\xc3\xb6s 1960- ja 70-luvulla suositut multippelit olivat koneellisesti tehtyjen esineiden j\xc3\xa4ljitelmi\xc3\xa4.\n_START_SECTION_\nUusrealisteista installaatioon\n_START_PARAGRAPH_\nUusrealistien ryhm\xc3\xa4st\xc3\xa4 esimerkiksi Arman ja Daniel Spoerri k\xc3\xa4yttiv\xc3\xa4t valmisesineit\xc3\xa4 teoksissaan ja Piero Manzoni keskittyi valinnan tekemisen aktiin. K\xc3\xa4sitetaiteen puitteissa 1970- ja 1980-luvuilla esiteltiin readymadeja, kuten my\xc3\xb6s Arte poveran puitteissa. Valmisesineit\xc3\xa4 k\xc3\xa4yttiv\xc3\xa4t teoksissaan muun muassa englantilaiset kuvanveist\xc3\xa4j\xc3\xa4t Tony Cragg ja Bill Woodrow. My\xc3\xb6s installaation yleistyminen nykytaiteen keinona suosii erilaisten esineiden k\xc3\xa4ytt\xc3\xb6\xc3\xa4 osana teosta.'